和永叔喜雪
作者：劉敞
朝代：宋

paragraphs: 陰風觸物生晚勁，積雪經旬戲春令。
氣排水國吁可駭，勢覆山城力誰競。
繽紛乍逐飛霰奪，慘淡仰見浮雲定。
稍并日夜明相續，欲亂玄黄色交映。
丘陵迤邐增更高，市井喧卑聽逾静。
包荒含垢似天德，履素居純近民性。
可憐佳境浩無極，非有雄辭豈能詠。
怱憶避地歌其雱，攜手驅車及寛政。
邇來盈尺亦何有，高卧閉門方自慶。
矧占豐歲宜九糓，重抑驕陽敺百病。
龍蛇在蟄鶯在谷，與我俱欣四時正。
新詩翩翩摧古人，汝陰太守明廷臣。
侔色揣稱笑流俗，與民樂賡陽春曲。
由來曲高和必寡，況我才居郢人下。